Køerne til kviktest er torsdag alenlange overalt i Nordjylland. Hos Falck er man opmærksom på problemet, fortæller chefen for covidprojektet i Nordjylland, Catrine Elina Thomsen. - Vi har fuld bemanding på i dag og har ansat ekstra personale de seneste uger. Vi håber på folks tålmodighed, for vi kan simpelthen ikke gøre mere, end vi allerede har gjort, siger hun. Belært af erfaringerne fra julen 2020, hvor testcentrene også blev overrendt, har Falck gjort ekstra meget ud af at have så mange på arbejde som muligt lillejuleaftensdag. - Det er rigtig svært at forberede sig på så massivt et pres, men vi har gjort, hvad vi kan, siger Catrine Elina Thomsen. - Bliv ikke forskrækket over køens længde Falcks projektchef håber ikke, de lange køer afskrækker folk på forhånd. - Vi tester så hurtigt, vi overhovedet kan, og de fleste steder bevæger køen sig forholdsvis hurtigt, siger Catrine Elina Thomsen, der dog anerkender, det ser slet ud nogle steder med op til flere timers ventetid. - Det er især i det største byer, der er problemer. Så hvis man har mulighed for at søge mod en af de mindre byer, er der nok kortere ventetid, siger hun. Gratis selvtest-kit til smittedes familie Siden tirsdag har Falck udleveret gratis selvtest-kit til familien, når en person bliver testet positiv, fortæller Catrine Elina Thomsen. - Vi kontakter dem og tilbyder op til 10 testkit, de selv kan hente. På den måde tager vi lidt af presset på testkøerne, siger hun. Nye og genåbnede teststeder De seneste dag er der åbnet nye og genåbnet adskillige testcentre rundt om i landsdelen, og andre steder er åbningstiden udvidet. Du kan få et overblik teststeder på R egion Nordjyllands hjemmeside og på Falcks hjemmeside , hvor du også kan se ventetiderne på det enkelte teststed.

Referat:
Du skal klæde dig godt på og finde den helt store tålmodighed frem, hvis du i dag vil have en frisk kviktest inden julefesten.